Diari Oficial de la Generalitat Valenciana


Sumari del DOGV 9509, del 11-01-2023 (2022/11151)

Encàrrec de gestió formalitzat per conveni entre l'Organisme Autònom Agència Nacional d'Avaluació de la Qualitat i Acreditació i la Universitat Miguel Hernández d'Elx, per a l'avaluació de l'activitat investigadora de personal docent i investigador contractat.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9509

Data del DOGV
:   11-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11445


Data del document
:   22-12-2021

Organisme emissor
:   Universitat Miguel Hernández d'Elx

Tipus de document
:   Anunci

Encàrrec de gestió formalitzat per conveni entre l'Organisme Autònom Agència Nacional d'Avaluació de la Qualitat i Acreditació i la Universitat Miguel Hernández d'Elx, per a l'avaluació de l'activitat investigadora de personal docent i investigador contractat. [2022/11227]  
REUNITS  
D'una part, Mercedes Siles Molina, en nom i representació de l'organisme autònom Agència Nacional d'Avaluació de la Qualitat i Acreditació (ANECA), CIF K0210031U. Intervé en qualitat de directora, nomenada pel Consell Rector de l'ANECA (Resolució de 19 de febrer de 2020, de la Presidència del Consell Rector, per la qual es publica el nomenament, BOE de 29.02.2020), i actua en virtut de les atribucions que li atribueix l'article 16 de l'Estatut de l'organisme autònom ANECA, aprovat pel Reial decret 1112/2015, d'11 de desembre.  
  
D'una altra part, Juan José Ruiz Martínez, rector de la Universitat Miguel Hernández d'Elx, actuant en nom i representació de la Universitat Miguel Hernández d'Elx, CIF Z4855012Z, amb seu en l'av. de la Universitat, s/n, - 03994 Elx (Alacant), conforme a les atribucions que li confereix el Decret 208/2004, de 8 d'octubre, del Consell (DOGV núm. 4861, de 13.10.2004), pel qual s'aproven els Estatuts de la UMH d'Elx, modificats pel Decret 105/2012, de 29 de juny, del Consell (DOGV 6808, 02.07.2012), després del seu nomenament amb data de 17 de maig de 2019 (decret 69/2019 del Consell, de nomenament del rector de la Universitat Miguel Hernández d'Elx, DOGV núm. 8557 de 28.05.2019).  
  
EXPOSEN QUE,  
  
1. ANECA, a través de la Comissió Nacional Avaluadora de l'Activitat Investigadora (d'ara en avant CNEAI), de conformitat amb el que preveu el Reial decret 1112/2015, d'11 de desembre, pel qual s'aprova l'Estatut de l'organisme autònom ANECA, realitza l'avaluació de l'activitat investigadora dels funcionaris de carrera i interins dels cossos docents universitaris d'universitats públiques i dels organismes públics d'investigació de l'Administració General de l'Estat, de conformitat amb el que disposa l'article 2.4.2 del Reial decret 1086/1989, de 28 d'agost, sobre retribucions del professorat universitari, en la redacció donada per la disposició final 1a.U del Reial decret 1112/2015, d'11 de desembre.  
2. Les universitats públiques requereixen comptar amb un sistema d'avaluació del seu professorat contractat que siga equiparable al sistema d'avaluació del seu personal docent i investigador amb la condició de funcionari de carrera i interí de la universitat pública. Aquesta equiparació ho és quant a l'avaluació mateixa considerada, i és aliena aquesta equiparació al que estableix el Reial decret 1086/1989, de 28 d'agost, sobre retribucions del professorat universitari, per al personal docent funcionari de carrera, així com al que preveu l'article 55 de la Llei orgànica 6/2001, de 21 de desembre, d'universitats.  
3. ANECA i la Universitat Miguel Hernández d'Elx tenen un interés comú en la millora de la qualitat del personal docent i investigador, i la Universitat Miguel Hernández d'Elx està interessa a poder tindre aquest sistema d'avaluació del seu professorat contractat no funcionari. Per això, ambdues parts, amb data de 17 de juliol de 2017, van signar un encàrrec per conveni pel qual la Universitat va encarregar a ANECA l'avaluació per la CNEAI de l'activitat investigadora del professorat contractat doctor permanent. Igualment, amb posterioritat, van signar amb data de 7 de maig de 2019 una addenda a l'encàrrec esmentat per la qual totes les referències que s'hi realitzen al professorat contractat doctor permanent de la Universitat s'entenen aplicables al professat contractat doctor interí.  
4. Atés que la Universitat Miguel Hernández d'Elx considera necessari comptar amb aquest sistema d'avaluació, es requereix formalitzar un nou encàrrec per conveni perquè ANECA puga realitzar les avaluacions de l'activitat investigadora del personal docent i investigador contractat que necessite la Universitat.  
  
5. La CNEAI no realitza a través d'aquest conveni, en cap cas, l'avaluació del personal docent i investigador contractat de la Universitat Miguel Hernández d'Elx a l'efecte de percepció de les retribucions complementàries lligades a mèrits individuals, docents, investigadors i de gestió a què es refereix l'article 55 de la Llei orgànica 6/2001, de 21 de desembre, d'universitats. D'aquesta manera no es distorsiona el model de carrera docent i investigadora que estableix la Llei orgànica 6/2001, de 21 de desembre, i que reafirma la modificació operada per la Llei orgànica 4/2007, de 12 d'abril.  
En vista de l'anterior, ANECA i Universitat Miguel Hernández d'Elx acorden subscriure el present encàrrec formalitzat per conveni, a l'empara del que disposa l'article 11 de la Llei 40/2015, d'1 d'octubre, de règim jurídic del sector públic, que es regirà per les següents,  
  
  
CLÀUSULES  
  
Primera. Objecte  
L'objecte d'aquest encàrrec és que la CNEAI avalue l'activitat investigadora del personal docent i investigador contractat de la Universitat Miguel Hernández d'Elx, i en concret de les figures que la Universitat establisca en la corresponent convocatòria.  
De conformitat amb això, la convocatòria per a l'avaluació d'aquesta activitat investigadora per la CNEAI es realitzarà per la Universitat Miguel Hernández d'Elx, per ser de la seua competència.  
Aquesta avaluació es realitzarà pels comités de la CNEAI, mitjançant la corresponent emissió de l'informe tècnic, i sota idèntics criteris als que aplique a cada moment la CNEAI en les seues avaluacions de sexennis.  
  
Segona. Obligacions de la Universitat Miguel Hernández d'Elx  
  
Les obligacions de la Universitat Miguel Hernández d'Elx són:  
1. Realitzar la convocatòria per al reconeixement de l'activitat investigadora del personal docent i investigador contractat que considere.  
Aquesta convocatòria ha de coincidir amb la data de la convocatòria que anualment fixa la CNEAI per a l'avaluació de l'activitat investigadora del professorat funcionari.  
La Universitat indicarà en la seua convocatòria l'obligatorietat dels sol·licitants de presentar la sol·licitud en els seus registres.  
2. Remetre a ANECA un llistat amb les sol·licituds presentades per a avaluar, en la forma establida en la clàusula cinquena.  
3. Resoldre els procediments d'avaluació de l'activitat investigadora així com assumir tots els actes administratius i les resolucions que de la tramitació de la convocatòria puguen sorgir, per ser de la seua competència.  
4. Quan s'interpose un recurs contra la resolució dels procediments d'avaluació de l'activitat investigadora, la Universitat Miguel Hernández d'Elx podrà sol·licitar un informe dels comités tècnics de la CNEAI. Posteriorment, la Universitat dictarà la resolució administrativa que pose fi al recurs.  
  
Tercera. Obligacions d'ANECA.  
Les obligacions d'ANECA són:  
1. Avaluar les sol·licituds enviades per la Universitat Miguel Hernández d'Elx en el marc de les activitats realitzades per la CNEAI i seguint els seus criteris d'avaluació per a això, posarà a la disposició del personal docent i investigador contractat de la Universitat que arreplegue la convocatòria, l'aplicació telemàtica que utilitza per a la petició de l'avaluació de l'activitat investigadora del personal docent i investigador funcionari de carrera.  
2. Emetre, a través dels comités de la CNEAI, un informe tècnic per cada sol·licitud d'avaluació de l'activitat investigadora.  
En l'informe tècnic, l'obra sotmesa a valoració es qualificarà dins de la forqueta 0 a 10. L'informe tècnic serà remés després a la Universitat.  
3. Establir el procediment que s'ha de seguir en l'avaluació del personal docent i investigador de la Universitat. Aquest procediment respectarà els criteris, els terminis i les normes aplicables al procediment general d'avaluació de l'activitat investigadora del professorat funcionari de la Universitat.  
4. Emetre un informe en el cas de les eventuals impugnacions que pogueren realitzar-se conforme preveu la clàusula anterior.  
  
Quarta. Compensació de despeses derivades de l'encàrrec.  
La Universitat Miguel Hernández d'Elx compensarà a l'ANECA les despeses que haja tingut en la realització d'aquesta avaluació, que seran finançades amb càrrec al capítol 2 del seu pressupost (secció 33 programa 322C article 23).  
L'ANECA emetrà una liquidació de despeses del conveni en la qual es faran constar les sol·licituds avaluades per la CNEAI i l'import que haurà de pagar la Universitat Miguel Hernández d'Elx. Cada sol·licitud tindrà un cost de 200 euros.  
L'import de les liquidacions, pels informes realitzats per la CNEAI de conformitat amb el que preveu aquest conveni, s'ingressarà per part de la Universitat Miguel Hernández d'Elx en el compte corrent amb número d'IBAN ES60 7856 9123 70 1129960581 oberta a nom de l'organisme autònom en l'entitat bancària Banco de Santander amb l'emissió prèvia per ANECA de la factura que legalment corresponga.  
  
Els membres dels comités tècnics d'avaluació de la CNEAI percebran assistències amb càrrec al pressupost d'ANECA, sempre de conformitat amb el que disposen els articles 27 i següents del Reial decret 462/2002, de 24 de maig, sobre indemnitzacions per raó del servei i amb els límits establits a aquest efecte pel Ministeri d'Hisenda en la resolució de la Secretaria d'Estat de Pressupostos i Despeses de 16 de juny de 2021, o les corresponents autoritzacions aprovades a aquest efecte durant la vigència d'aquest encàrrec. En cap cas, la Universitat Miguel Hernández d'Elx abonarà les despeses d'assistència dels membres dels comités d'avaluació de la CNEAI.  
  
Cinquena. Sol·licituds d'avaluació  
Els sol·licitants d'avaluació han d'utilitzar la plataforma electrònica proporcionada per ANECA per a realitzar la sol·licitud i registrar-la, i la Universitat Miguel Hernández d'Elx es compromet a enviar a ANECA un únic llistat editable i ordenat alfabèticament, en el mes següent a la finalització del termini, en què s'identifiquen les sol·licituds que s'hauran d'avaluar en virtut de l'encàrrec, juntament amb la informació següent: nom de la universitat/raó social, NIF, domicili fiscal, persona de contacte, òrgan gestor, unitat tramitadora, oficina comptable, i òrgan proponent, i qualsevol altra informació rellevant per a la facturació de les sol·licituds avaluades. ANECA no admetrà les sol·licituds presentades en la plataforma que no es preveuen en el llistat.   
  
El llistat haurà de remetre'l per correu electrònic al compte yuovgr.jjils@vpytl.zg, i caldrà posar en l'assumpte «Sol·licituds avaluables any 2021»; així, «2021» és l'any de la convocatòria de què es tracte.  
La Universitat Miguel Hernández d'Elx indicarà en la seua convocatòria l'obligatorietat dels sol·licitants de presentar la sol·licitud en els seus registres.  
  
Sisena. Titularitat de la competència  
L'encàrrec de gestió no suposa la cessió de titularitat de les competències de les parts, ni dels elements substantius del seu exercici.  
  
La Universitat Miguel Hernández d'Elx dictarà els actes o les resolucions que donen suport, o en els quals s'integre, la concreta activitat material objecte de l'encàrrec de gestió regulat en aquest conveni.  
  
Setena. Protecció de dades personals  
La Universitat Miguel Hernández d'Elx, responsable de tractament, posarà a la disposició d'ANECA les dades personals dels sol·licitants necessàries per a fer possible l'avaluació a què es refereix aquest conveni. ANECA, encarregada del tractament, es compromet a tractar les dades amb aquesta única i exclusiva finalitat. Una vegada realitzada l'avaluació, ANECA retornarà les dades proporcionades per la Universitat, juntament amb cada informe d'avaluació, i suprimirà les còpies existents llevat que es requerisca la conservació de les dades personals en virtut del dret de la Unió Europea o d'Espanya.  
D'acord amb el que preveu l'article 6.1.e del Reglament (UE) 2016/679, del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades, d'ara en avant RGPD), el tractament de les dades referides en el paràgraf anterior és necessari per al compliment d'una missió realitzada en interés públic per part de la Universitat, concretament, la garantia de la qualitat establida com a fi essencial de la política universitària en l'article 31 de la Llei orgànica 6/2001, de 21 de desembre, la Universitat Miguel Hernández d'Elx facilitarà a cada persona avaluada, en el moment de la recollida de les dades, la informació prevista en l'article 13 del RGPD.  
ANECA no aplicarà les dades ni les utilitzarà amb finalitat diferent a la prevista en aquest conveni, ni les comunicarà, si més no per a la seua conservació, a altres persones, exceptuant els avaluadors i les avaluadores encarregats de l'avaluació. Així mateix, es compromet a no realitzar cap cessió d'aquestes dades i observarà en tot moment, i en relació amb les dades de caràcter personal que li pogueren ser entregades per a la realització dels treballs d'avaluació, el deure de confidencialitat i secret professional disposat en l'article 28.3.b del RGPD, així com en la Llei orgànica 3/2018, de 5 de desembre, de protecció de dades personals i garantia dels drets digitals, i en la resta de normes aplicables a aquesta matèria, de conformitat amb les quals ANECA garantirà que els seus avaluadors que puguen accedir a aquestes dades es comprometen a respectar aquesta confidencialitat.  
No serà possible realitzar subcontractacions a tercers del servei que l'encarregat del tractament presta al responsable del tractament.  
ANECA manifesta complir amb la normativa vigent en matèria de protecció de dades de caràcter personal i, en particular, amb el RGPD i la resta de disposicions vigents en la matèria. Les mesures de seguretat implantades en ANECA es corresponen amb les previstes en l'annex II (Mesures de seguretat) del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica.  
ANECA notificarà a la Universitat, sense dilació indeguda i a través de l'adreça de correu electrònic que aquesta li indique, les violacions de la seguretat de les dades personals al seu càrrec de les quals s'assabente, juntament amb tota la informació rellevant per a la documentació i comunicació de la incidència. Així mateix, posarà a la disposició de la Universitat tota la informació necessària per a demostrar el compliment de les obligacions establides en l'article 28 del RGPD així com per a permetre i contribuir a la realització d'auditories, incloses inspeccions, per part del responsable o d'un altre auditor autoritzat per aquest responsable.  
Sense perjudici del que disposa l'article 82 del RGPD, si ANECA infringeix el present document i el que disposa aquesta noma en determinar els fins i mitjans del tractament, serà considerat responsable del tractament respecte a aquest tractament.  
  
Huitena. Extinció  
Aquest encàrrec s'extingirà pel compliment del seu objecte o per incórrer en alguna causa de resolució.  
Són causes de resolució:  
a. El transcurs del termini de vigència de l'encàrrec sense haver-se'n acordat la pròrroga.  
b. Per mutu acord dels signants.  
c. Per circumstàncies que feren impossible o innecessària la realització de les actuacions objecte d'aquest conveni.  
d. Per l'incompliment de les obligacions i els compromisos assumits per part d'algun dels signants. En aquest cas, les parts es preavisaran per 20 dies per a evitar, si això fora possible, l'extinció. Si transcorregut el termini indicat en el requeriment persistira l'incompliment, la part que el va adreçar notificarà a les parts signants la concurrència de la causa de resolució i s'entendrà resolt el conveni, la qual cosa no comportarà dret a indemnització.  
e. Per decisió judicial declaratòria de la nul·litat del conveni.  
f. Qualsevol altra causa prevista en l'ordenament jurídic.  
  
Novena. Modificació  
El present encàrrec formalitzat per conveni pot ser modificat de mutu acord, a sol·licitud de qualsevol de les parts.  
  
Desena. Vigència  
El present conveni que formalitza l'encàrrec es perfeccionarà per la prestació del consentiment de les parts a través de la seua signatura, i haurà de ser publicat en el Diari Oficial de la Generalitat Valenciana, de conformitat amb l'article 11.3 de la Llei 40/2015, d'1 d'octubre. La tramitació d'aquesta publicació serà realitzada per la Universitat Miguel Hernández d'Elx. Així mateix, s'inscriurà en el Registre de Convenis i d'Encàrrecs de Gestió del Sector Públic Estatal (RCESPE).  
  
Tindrà una vigència de quatre anys. En qualsevol moment abans de la finalització d'aquest termini, podran acordar unànimement la seua pròrroga per un nou període de fins a quatre anys addicionals o la seua extinció.  
  
Onzena. Finalització d'encàrrecs anteriors  
aNECA i la Universitat Miguel Hernández d'Elx acorden resoldre l'encàrrec subscrit per ambdues parts per a l'avaluació de l'activitat investigadora del professorat de la Universitat amb data de 17 de juliol de 2017, que es declara per consegüent resolt i extint.  
  
Dotzena. Règim jurídic i resolució de controvèrsies que poguera plantejar-ne l'execució  
Aquest conveni és un encàrrec de gestió dels previstos en l'article 11 de la Llei 40/2015, d'1 d'octubre, i té naturalesa administrativa.  
  
El seu seguiment es realitzarà per una comissió mixta, formada per ambdues parts, a través d'un representant de cadascuna, a designar pels signants, els quals resoldran les controvèrsies que es pogueren plantejar sobre la interpretació i execució d'aquest conveni, i es regirà pel que disposen els articles 15 i següents de la Llei 40/2015, d'1 d'octubre. A falta d'acord, les parts acorden sotmetre's als jutjats i tribunals de l'ordre jurisdiccional contenciós administratiu.  
  
  
I en prova de conformitat, ambdues parts subscriuen aquest encàrrec, a un sol efecte, en el lloc i en les dates de signatura electrònica, i es pren com a data de formalització del present document la data de l'últim signant. Per la Universitat Miguel Hernández d'Elx, Juan José Ruiz Martínez -Per l'Agència Nacional d'Avaluació de la Qualitat i Acreditació, Mercedes Siles Molina.  
  
Elx, 21 de desembre de 2021.- El rector de la Universitat Miguel Hernández d'Elx: Juan José Ruiz Martínez.  
  
Elx, 22 de desembre de 2021.- La directora de la ANECA: Mercedes Siles Molina.